**Συχνές Ερωτήσεις – Απαντήσεις δυνητικών δικαιούχων εντασσομένων έργων**

**Σε ποια γλώσσα πρέπει να συμπληρωθεί η πρόταση;**

Η πρόταση θα πρέπει να συμπληρωθεί στην αγγλική γλώσσα. Η περίληψη της πρότασης συμπληρώνεται και στην ελληνική γλώσσα. Τα επισυναπτόμενα στην αίτηση δικαιολογητικά (Αίτηση, Αποδεικτικό Νόμιμης Σύστασης του φορέα υλοποίησης έργου (Φ.Υ.) και των εμπλεκομένων εταίρων σε περίπτωση συνεργασίας, Δημοσιευμένος ισολογισμός προηγούμενου οικονομικού έτους, όπου αυτό απαιτείται, Βεβαίωση ότι η υποβληθείσα πρόταση δε χρηματοδοτείται από οποιαδήποτε άλλη πηγή, Βεβαίωση μη παραγωγής εσόδων) υποβάλλονται στην ελληνική γλώσσα. Σε περίπτωση διμερούς συνεργασίας για την υλοποίηση υποτροφίας ή διμερών σχέσεων, το «Letter of intent» μεταξύ των εμπλεκόμενων μελών, το οποίο περιλαμβάνει δήλωση των εταίρων σχετικά με τη δέσμευσή τους ως προς την πρόταση, υποβάλλεται στην αγγλική γλώσσα.

**Από ποιες χώρες μπορεί να είναι οι εταίροι; Μπορώ να προσθέσω εταίρο, αφού έχω κάνει την αίτηση/κατά τη διάρκεια του έργου;**

Ο εταίρος του φορέα υλοποίησης έργου μπορεί να έχει έδρα είτε στην Ελλάδα, είτε σε Δωρήτρια χώρα (Ισλανδία, Λιχτενστάιν, Νορβηγία) ή σε άλλο κράτος, εφόσον πρόκειται για διακυβερνητικό οργανισμό, ο οποίος δύναται να συμμετέχει ενεργά και να συμβάλλει αποτελεσματικά στην υλοποίηση του έργου.

Δεν μπορεί να προστεθεί εταίρος, αφού έχει γίνει η αίτηση άρα ούτε κατά τη διάρκεια του έργου. Η ύπαρξη εταίρου, καθώς και η συμβολή του, θα πρέπει να περιγράφονται και να αιτιολογούνται στην αρχική αίτηση.

**Σε περίπτωση σύμπραξης, αποτελεί προαπαιτούμενο ή πλεονέκτημα για την πρόταση αν ένας από τους συμπράττοντες φορείς προέρχεται από τις Δωρήτριες χώρες ή αυτό δεν επηρεάζει την πρόταση;**

Η συνεργασία με τις Δωρήτριες χώρες δεν αποτελεί προϋπόθεση για την υποβολή πρότασης.

**Στην σελίδα 5 και 6 του Οδηγού Εφαρμογής αναγράφονται οι στόχοι ανά τομέα προτεραιότητας. Θα θέλαμε να διευκρινίσουμε το κατά πόσο οι υποβληθείσες προτάσεις θα πρέπει να καλύπτουν όλα τα ενδεικτικά θέματα που αναφέρονται ή θα μπορούν να επικεντρωθούν σε ένα από αυτά τα σημεία;**

Τα προτεινόμενα θέματα που αναφέρονται είναι μόνο ενδεικτικά. Οι προτάσεις θα πρέπει να εντάσσονται σε μια από τις τρεις προγραμματικές ενότητες του Προγράμματος.

**Πώς θα επιλέξω σε ποια προγραμματική ενότητα θα πρέπει να υποβάλω αίτηση;**

Για να κρίνετε σε ποια προγραμματική ενότητα θα πρέπει να υποβάλετε την αίτησή σας, θα πρέπει να σκεφθείτε με ποιο προσδοκώμενο αποτέλεσμα συνδέεται πιο στενά η πρόταση έργου. Επίσης, θα πρέπει να σκεφθείτε σε τι βαθμό η επιλέξιμη προγραμματική ενότητα εξυπηρετεί το προσδοκώμενο αποτέλεσμα.

Γενικότερα, για την επιλογή της προγραμματικής ενότητας, στην οποία θα υποβάλετε πρόταση, θα πρέπει να συνεκτιμήσετε τα ακόλουθα:

α) Τη σχέση μεταξύ προσδοκώμενου αποτελέσματος αφενός και επιλέξιμων θεματικών περιοχών και επιλέξιμων δράσεων του προτεινόμενου έργου αφετέρου

β) Τους καταστατικούς σκοπούς και στόχους του οργανισμού σας

γ) Τη μέχρι τώρα δραστηριότητα του οργανισμού σας.

**Τοποθεσία έργων. Πού μπορούν να υλοποιηθούν τα έργα;**

Τα έργα θα πρέπει να υλοποιηθούν εντός της ελληνικής επικράτειας, σε τοπικό, περιφερειακό ή εθνικό επίπεδο. Αυτό ισχύει ακόμα και αν ο εταίρος είναι ξένος.

**Το  ύψος  του  επιλέξιμου  προϋπολογισμού της  προτεινόμενης  πράξης  διαμορφώνεται  με ΦΠΑ ή χωρίς ΦΠΑ;**

Ο ΦΠΑ είναι επιλέξιμη δαπάνη μόνον εφόσον βαρύνει πραγματικά και οριστικά τον φορέα υλοποίησης/ εταίρο.

Δεν  είναι  επιλέξιμος  ο  ΦΠΑ  του  φορέα  υλοποίησης  ή  εταίρου  εφόσον  αυτός  έχει  με οποιονδήποτε  τρόπο  έσοδα  υπαγόμενα  σε  ΦΠΑ  σύμφωνα  με  το  καθεστώς  που  έχει υπαχθεί στη μερίδα ΦΠΑ στην αρμόδια ΔΟΥ. Επίσης  δεν  είναι  επιλέξιμος  ο  ΦΠΑ  φορέα  που  υπόκειται  σε  καθεστώς  κατ’  αποκοπή  φόρου ή ποσοστού έκπτωσης.

Σε  κάθε  περίπτωση  εφόσον  ο  ΦΠΑ  είναι  απαιτητός  για  επιστροφή  ή συμψηφισμό δεν είναι επιλέξιμος.

**Θα ήθελα να υποβάλω μια πρόταση σε μια από τρεις προγραμματικές ενότητες, στην οποία ο οργανισμός μου έχει ενασχόληση, αλλά η πρόταση δεν αφορά ερευνητικό έργο. Είναι η πρόταση επιλέξιμη;**

Όχι, μόνο ερευνητικές προτάσεις είναι επιλέξιμες. Για άλλα είδη παρεμβάσεων θα πρέπει να αναζητήσετε κάποια άλλη πρόσκληση.